"התיקונים" 44: ב"מעריב" חוגגים את ה-31 בפברואר, ב"הארץ" מונעים רעידות אדמה, בגלי-צה"ל אוסרים את אבישי ברוורמן ועוד זהויות שאולות בעיתונות העברית
  חדשות טובות אתר "הארץ" (26.1.10) מגיש: החדשות הרעות – "רק 20% מהמבנים בישראל לא עומדים בתקן למניעת רעידות אדמה". החדשות הטובות: מסתבר שבישראל יודעים למנוע רעידות אדמה.  אתר "הארץ" (3.2.10): "המערכת ליירוט טילים [כיפת-ברזל] לא תוצב בשדרות". החדשות הטובות: נשות שדרות ירגישו בטוחות יותר. (דרך הבלוג Roee-geist)  דיווחנו כבר בעבר ב"תיקונים" על נשק לא קונבנציונלי נוסף של ישראל (19.4.09).  שם אשכנזי כלשהו כצפוי, מעצר החשוד בפדופיליה אבינועם ברוורמן הפיל בפח כתבים ועורכים שדיווחו על מעצרו של השר אבישי ברוורמן דווקא (ynet ואתר גלי-צה"ל, 3.2.10).   משחק במספרים לפי הכותרת באתר "גלובס", אחד מכל 2,500 עורכי-דין מרוויח יותר מ-100 מיליון שקל לשנה (1.2.10).  לפי הכותרת ב-ynet, אלף אנשים ממתינים להשתלות איברים, כלומר כמה מאות, כלומר מאה ‫(1.2.10).  בטטה קרה ב"ידיעות אחרונות" מתפעלים משחקן התיאטרון מאור זגורי, אבל במקום להשתמש בקלישאה "השחקן הלוהט", מכנים אותו "תפוח אדמה לוהט", ביטוי המתאר מי שכולם רוצים דווקא להיפטר ממנו (2.2.10).  מכונת הזמן תעשיות (בע"מ) לפני 14 שנה נולדה לרונית סולמה שלישיית בנות. הן גדלו לאט, לכן היום הן רק בנות 9 (mynet, ‫28.1.10).  ב"מעריב" (2.2.10) היו נדיבים עם חודש פברואר והוסיפו לו שלושה ימים. (דרך ולווט אנדרגראונד)  לא ברור אם יותר מדי או פחות מדי עורכים טיפלו בכתבה הזו באתר "הארץ" (26.1.10), שעוסקת בתופעה שנרשמה גם בשנה החולפת (2009) וגם ב-2009 (2009).  גיאוגרפיה ים המלח הפך לים המלך במפה שצורפה לכתבה באתר "הארץ" (23.1.10). הקורא דרור שרמן מנסה לפענח: "מחווה אצילית לממלכה הירדנית שממזרח, או כמיהה רומנטית לימי עגלון מלך מואב?".  וב"דה-מרקר" (7.1.10) הזיזו את עפולה לדרום-מערב ומסרו אותה לרשות הפלסטינית.  ב-nrgמעריב (2.2.10) פירסמו ידיעה על כך שארה"ב מתגברת את מערכות ההגנה ב"מפרץ הגולף" (אל תחפשו באטלס, אין דבר כזה).  בלאטמה באו לתקן ויצאו מקלקלים: "המלה Gulf בידיעה המקורית [...] פירושה בעברית מפרץ ולא שמו של המפרץ", כתבו שם. האמת היא שהמלה Gulf, באות גדולה, משמעותה מפרץ ספציפי, ובמקרה הזה המפרץ הפרסי.  ועכשיו, לתחזית של חדשות 2: סופות עזות יעקרו ערים ממקומן. (דרך הבלוג "כשל")  מיליון אלפים כמה פיצויים ישלם משרד הבריאות? (ynet, 28.1.10).  כמה סמארטפונים יימכרו עד 2013? (אתר "הארץ", 27.1.10).  גם וגם איפה חתם מיכאל זנדברג? ב-ONE נותנים לקוראים לבחור. (דרך בלוג "התיקונים" והמדור "עומד בשער")  יש איותים זיגזג ב-ynet ‫(29.1.10) מתחבטים באיות שמו של הסופר: דוד גורסמן או דוד גרוסמן? לא זה ולא זה: השם הוא דויד גרוסמן.  לשכת הידידות הונגריה-ישראל בעמוד על אודות גלובליזציה של שירותים באתר IBM מופיע איור נדוש שבו מופיעים שמות של שפות כפי שהם נכתבים באותן שפות. חוץ מהונגרית.  הערב בטלוויזיה התוכנית האחרונה של "טונייט שואו" עם קונאן אובראיין תוארה במדריך השידורים של yes כ"תוכנית הבידור הפופולרית ביותר באמריקה". התיאור הזה היה נכון כשגיי לנו הנחה אותה. אם אובראיין היה שומר על התואר הזה, NBC לא היתה מעיפה אותו.  האם בעקבות הזכייה של סרן ר בתביעה נגד "עובדה", מדריך הטלוויזיה של ynet רומז שאילנה דיין לא ציונית?  יונתן כ: "בידיעה של אתי אפללו (דה-מרקר, 3.2.10) מוזכר פעמיים בית-ההשקעות ד"ש איפקס. הפסקה גם צוטטה כלשונה, כולל השגיאה הכפולה, בסקירת העיתונות של העין השביעית. כמובן שבית-ההשקעות נקרא דש איפקס, ואין לשמו שום קשר לראשי התיבות של דרישת שלום".  תודה לסייענים דניאל בן-נון, oranger, שי פרנס, דרור שרמן, יהונתן קלינגר, רועי רוטמן, עידו גרבינסקי, Nicky, אהוד קינן, אריק דוד, נו-אנג’ל, עופר ב., אלעד שקד, אלון כרמל, שחר גולן, עדי ויובל. נתקלתם בטעויות בתקשורת? שלחו לינק וצילומסך (כך עושים זאת) לכתובת tikunim@kenans.net, וציינו אם ברצונכם לקבל קרדיט.